क्या UAE की कोशिशों से भारत-पाक रिश्तों में पिघल रही बर्फ, जानिए इनसाइड स्टोरी
Pakistan Minister Bilawal Bhutto India Visit Expalined; पीएम मोदी को अपशब्द कहते फिर रहे थे। फिर पिछले 5 महीनों में क्या-क्या हुआ जिससे भारत-पाक के बीच जमी बर्फ पिघलने के संकेत मिलते हैं। इसमें UAE का क्या रोल है? भास्कर एक्सप्लेनर में पूरी कहानी जानेंगे…
16 जनवरी 2023। पाकिस्तान के PM शाहबाज शरीफ ने संयुक्त अरब अमीरात यानी UAE दौरे पर एक इंटरव्यू में कहा- मोदी जी आइए बैठते हैं, कश्मीर पर भी बात करते हैं।
इसी दिन संयुक्त राष्ट्र सुरक्षा परिषद में लश्कर के आतंकी अब्दुल रहमान मक्की को ग्लोबल आतंकी घोषित किया गया। इस बार पाकिस्तान के करीबी दोस्त चीन ने कोई अड़ंगा नहीं लगाया।
इन दोनों घटनाओं के करीब एक हफ्ते बाद 25 जनवरी को भारत ने पाकिस्तान के विदेश मंत्री बिलावल भुट्‌टो जरदारी को SCO बैठक में आने का न्योता भेजा। पाकिस्तान ने इसे स्वीकार कर लिया और गुरुवार 4 मई को बिलावल भुट्टो भारत पहुंच गए।
बिलावल भुट्टो दिसंबर 2022 तक PM मोदी को अपशब्द कहते फिर रहे थे। फिर पिछले 5 महीनों में क्या-क्या हुआ जिससे भारत-पाक के बीच जमी बर्फ पिघलने के संकेत मिलने लगे? इसमें UAE का क्या रोल है? भास्कर एक्सप्लेनर में पूरी कहानी जानेंगे… 
दिसंबर 2022 तक भारत-पाक में बातचीत का कोई माहौल नहीं था
15 दिसंबर 2022 को UNSC में भारतीय विदेश मंत्री एस जयशंकर ने कहा, ‘जो देश अल-कायदा सरगना ओसामा बिन-लादेन का मेजबान हो सकता है और अपने पड़ोसी देश की संसद पर हमला करवा सकता है, उसे UN में उपदेशक बनने की कोई जरूरत नहीं है।’
एक दिन बाद 16 दिसंबर 2022, पाकिस्तान के विदेश मंत्री बिलावल भुट्‌टो जरदारी ने न्यूयॉर्क में UNSC के इतर कहा, ‘ओसामा बिन लादेन मर चुका है, पर बुचर ऑफ गुजरात जिंदा है और वो भारत का प्रधानमंत्री है। जब तक वो प्रधानमंत्री नहीं बना था, तब तक उसके अमेरिका आने पर पाबंदी थी।’
यानी दिसंबर 2022 के ये दोनों बयान साफ इशारा कर रहे हैं कि उस वक्त दोनों देशों के बीच कितनी तल्खी थी। बातचीत की कोई गुंजाइश नहीं थी।
रिश्तों में बर्फ पिघलने के संकेत मिले 16 जनवरी की 2 घटनाओं से…
पहली घटनाः शरीफ बोले- मोदी जी आइए बैठते हैं, कश्मीर पर भी बात करेंगे
भारत-पाकिस्तान के बीच तनाव भरे माहौल के बीच 16 जनवरी 2023 को पाकिस्तान के प्रधानमंत्री शाहबाज का एक इंटरव्यू आता है। UAE के अल अरबिया न्यूज चैनल को दिए इंटरव्यू में शरीफ कहते हैं- मैंने UAE के राष्ट्रपति शेख मोहम्मद बिन जायेद अल नाहयान से भारत और पाकिस्तान के बीच सुलह करवाने की गुजारिश की है।
वो पाकिस्तान के दोस्त हैं और भारत से भी उनके अच्छे संबंध हैं। वो दोनों देशों की बातचीत करवाने में अहम भूमिका निभा सकते हैं।
शाहबाज ने कहा, ‘मैंने जुबान दी है कि हम पूरी शिद्दत से भारत से बात करेंगे। हमने भारत के साथ 3 युद्ध लड़े। इससे लोगों को केवल गरीबी, बेरोजगारी ही मिली। हमने अपना सबक सीख लिया है। हम शांति के साथ रहना चाहते हैं। मैं भारतीय प्रधानमंत्री नरेंद्र मोदी को ये संदेश देना चाहता हूं कि आइए साथ बैठते हैं और कश्मीर पर भी बात करते हैं।’
दूसरी घटनाः लश्कर आतंकी ग्लोबल टेररिस्ट घोषित, चीन ने इस बार अड़ंगा नहीं लगाया
संयुक्त राष्ट्र सुरक्षा परिषद में लश्कर के आतंकी अब्दुल रहमान मक्की को ग्लोबल आतंकी घोषित किया गया। चौंकाने वाली बात यह रही कि इस बार पाकिस्तान के सबसे बड़े हितैषी और करीबी सहयोगी चीन ने कोई अड़ंगा नहीं लगाया।
इतना ही नहीं, चीन ने खुद अपने इस कदम पर सफाई देते हुए कहा है कि आतंकवाद मानवता का दुश्मन है। इसके पहले 2022 में चीन ने मक्की समेत पाकिस्तान में मौजूद पांच आतंकियों को ग्लोबल आतंकी घोषित होने से बचाया था।
इसके बाद भारत ने पाकिस्तान के विदेश मंत्री बिलावल को न्योता भेजा
19 जनवरी को भारतीय विदेश मंत्रालय के प्रवक्ता अरिंदम बागची ने शाहबाज शरीफ वाले बयान पर प्रतिक्रिया दी। उन्होंने कहा कि भारत हमेशा से पाकिस्तान के साथ सामान्य रिश्ते बनाए रखना चाहता है। हालांकि इस तरह के रिश्ते के लिए आतंक और हिंसा से मुक्त माहौल होना जरूरी है। ऐसी बातचीत के लिए अमन का माहौल भी होना चाहिए। हमारा हमेशा से यही नजरिया रहा है।
इसके बाद 25 जनवरी को भारत की ओर से पाकिस्तान के विदेश मंत्री बिलावल भुट्‌टो जरदारी को SCO बैठक में आने के लिए न्योता भेजा जाता है। ये न्योता भारतीय विदेश मंत्री एस जयशंकर की ओर से इस्लामाबाद स्थित भारतीय उच्चायोग के जरिए भेजा गया।
SCO में भारत और पाकिस्तान के अलावा चीन, रूस, कजाकिस्तान, किर्गिस्तान, ताजिकिस्तान और उज्बेकिस्तान शामिल हैं। इस बैठक के लिए चीन और रूस समेत दूसरे मध्य एशियाई देशों के विदेश मंत्रियों को भी न्योता भेजा गया। ऐसे में पाकिस्तान के विदेश मंत्री को न्योता भेजा जाना सामान्य कदम लगता है, लेकिन सिर्फ इतना भर नहीं है।
UAE की कोशिशों से भारत-पाक रिश्तों में पॉजिटिव सुधार
14 फरवरी 2019 को कश्मीर के पुलवामा में आत्मघाती आतंकी हमले में 40 CRPF जवान शहीद हुए। 26 फरवरी 2019 को इंडियन एयरफोर्स पाकिस्तान के बालाकोट में सर्जिकल स्ट्राइक करती है। इसमें कई आतंकियों के मारे जाने का दावा किया जाता है।
5 अगस्त 2019 को भारत सरकार जम्मू-कश्मीर का विशेष दर्जा खत्म करते हुए अनुच्छेद 370 खत्म कर देती है और इसे केंद्र शासित प्रदेश घोषित कर देती है। 2019 में घटी ये तीन ऐसी घटनाएं थीं, जिनकी वजह से भारत और पाकिस्तान के बीच संबंध बेहद खराब हो गए थे।
उस वक्त पाकिस्तान के प्रधानमंत्री इमरान खान ने कहा कि जब तक जम्मू-कश्मीर में अनुच्छेद 370 बहाल नहीं किया जाएगा, तब तक भारत से कोई बातचीत नहीं होगी। इधर, भारत ने भी कहा कि जब तक आतंकियों पर कार्रवाई नहीं की जाती, तब तक बातचीत का सवाल ही नहीं।
2 साल बाद ही 25 फरवरी 2021 को भारत-पाकिस्तान के बीच सीमा पर सीजफायर का ऐलान होता है। बताया जाता है कि दोनों देशों के बीच DGMO स्तर की वार्ता के बाद यह सहमति बनी है।
उस वक्त ब्लूमबर्ग ने अपनी रिपोर्ट में दावा किया कि संयुक्त अरब अमीरात यानी UAE ने सीजफायर के लिए भारत और पाकिस्तान के अधिकारियों की बातचीत के बीच गुप्त रूप से मेजबानी की थी।
इस रिपोर्ट में कहा गया कि UAE अमेरिका के बाद दूसरा देश था, जिसने सीजफायर के फैसले का स्वागत किया था। यही नहीं इस समझौते के ऐलान के दूसरे दिन यानी 26 फरवरी को UAE के विदेश मंत्री अब्दुल्ला बिन जायद अल नाहयान अचानक दिल्ली के एक दिवसीय दौरे पर आते हैं।
रिपोर्ट में बताया गया कि यह यात्रा दोनों देशों के रिश्तों को आगे बढ़ाने के लिए थी। रिपोर्ट में बताया गया कि कैसे नवंबर 2020 में भारतीय विदेश मंत्री एस. जयशंकर ने अबू धाबी की दो दिवसीय यात्रा के दौरान UAE के क्राउन प्रिंस शेख मोहम्मद बिन जायद अल नाहयान से मुलाकात की। इसके बाद पाकिस्तान के विदेश मंत्री शाह महमूद कुरैशी भी इसी महीने उनसे मिलते हैं।
सीजफायर के ऐलान से लगभग दो हफ्ते पहले UAE के विदेश मंत्री ने पाकिस्तान के प्रधानमंत्री इमरान खान के साथ फोन पर बातचीत की थी।
इसमें उन्होंने क्षेत्रीय और अंतरराष्ट्रीय मुद्दों पर चर्चा की थी। इसके कुछ ही दिन पहले भारत ने श्रीलंका जाते वक्त इमरान खान के विमान को भारतीय हवाई क्षेत्र में उड़ान भरने की अनुमति दी थी।
इस बार भी पाकिस्तान के प्रधानमंत्री शाहबाज शरीफ UAE दौरे के दौरान ही भारत के साथ बातचीत की पेशकश करते हैं।
हालांकि भारत ने आधिकारिक तौर पर UAE की मध्यस्थता की बात को कभी स्वीकार नहीं किया है। भारत कश्मीर के मुद्दे पर किसी तीसरे देश के दखल को आधिकारिक तौर पर हमेशा खारिज करता रहा है।
पिछले 5 महीनों के घटनाक्रम पर एक्सपर्ट्स क्या सोचते हैं?
विदेश मामलों के जानकार और JNU प्रोफेसर राजन जोशी का कहना है कि शाहबाज शरीफ का भारत से बातचीत करने की इच्छा जताने वाला बयान हो या फिर SCO समिट में शामिल होने के लिए पाकिस्तानी विदेश मंत्री को भेजा गया भारत का न्योता हो। या फिर बिलावल का गोवा में SCO समिट में भाग लेने के लिए पहुंचना।
दोनों ही मामलों में भारत और पाकिस्तान के रिश्ते बेहतर होने की संभावना नजर आती है। इसकी एक मजबूत वजह यह भी है कि इस वक्त पाकिस्तान की आर्थिक स्थिति काफी नाजुक है। हालांकि दोनों देशों का बातचीत के लिए एक मंच पर आना इतना आसान भी नहीं है। न ही इस तरह के किसी प्रयास से अभी आतंकवाद पर लगाम लगाई जा सकती है। इसकी दो वजहें हैं...
1. पाकिस्तानी सरकार में ही भारत से बातचीत करने के मुद्दे पर सभी मंत्री और सांसदों में मतभेद है।
2. पाकिस्तान में सरकार के अलावा सेना अहम रोल अदा करती है। सेना के बड़े अधिकारी का अभी दोनों देशों के रिश्तों पर कोई बयान नहीं आया है।
ऐसे में शाहबाज के इस बयान और बिलावल भुट्टो के SCO समिट में भाग लेने को अभी सिर्फ रिश्ता बेहतर बनाने के प्रयास के तौर पर देखना चाहिए।
JNU में इंटरनेशनल रिलेशन के प्रोफेसर एके महापात्र कहते हैं कि SCO का मेजबान देश होने के नाते भारत ने पाकिस्तान के विदेश मंत्री को न्योता भेजा। चूंकि पाकिस्तान भी SCO का मेंबर है, ऐसे में नई दिल्ली अनफ्रैंडली जेस्चर नहीं दिखाना चाहता था।
उन्होंने कहा कि जब तक SCO के इतर भारत और पाकिस्तान के बीच वार्ता नहीं होती, तब तक संबंधों में किसी प्रगति की उम्मीद नहीं की जा सकती है। महापात्र ने कहा- मैं अभी इसे बहुत उम्मीद के रूप में नहीं देखता।
हालांकि इसकी वजह से दोनों देशों के बीच बातचीत के लिए एक पॉजिटिव माहौल तैयार हो सकता है। उन्होंने कहा कि इस्लामाबाद के साथ चर्चा में मुख्य बाधा सीमा पार आतंकवाद को समर्थन है। एक ऐसा मुद्दा जिससे भारत बिल्कुल समझौता नहीं करेगा।
पूर्व भारतीय राजदूत सुधीर देवरे कहते हैं कि पाकिस्तान के विदेश मंत्री कई सालों बाद भारत आए हैं। ऐसे में मीडिया में इसे लेकर काफी उत्साह है। हालांकि मुझे ऐसी कोई उम्मीद नहीं लगती है, क्योंकि इस वक्त पाकिस्तान की आर्थिक हालत बहुत खराब है। पॉलिटिकल सिचुएशन भी स्टेबल नहीं है।
बिलावल मल्टीलैटरल मीटिंग के लिए भारत आए हैं। इसके बावजूद पाकिस्तान में उनकी काफी आलोचना हो रही है। ऐसे में दोनों देशों के बीच रिश्तों में कोई फर्क पड़ेगा, यह कहना बहुत मुश्किल है।
डिफेंस एक्सपर्ट रिटायर्ड कैप्टन अनिल गौर कहते हैं कि भारत के साथ संबंध सामान्य किए बिना पाकिस्तान का कोई भविष्य नहीं है। भारत से सस्ता सामान लेने के लिए पाकिस्तान को अपने तौर-तरीकों में सुधार करना होगा और आतंकवाद का निर्यात बंद करना होगा। व्यापार और अन्य चीजों में भारत की मदद के बिना, पाकिस्तान जीवित नहीं रह पाएगा।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. भारत आए बिलावल भुट्टो के 4 पीढ़ियों की कहानी:नाना कहते थे- भारत से 1,000 साल तक लड़ेंगे; मां की आदर्श थीं इंदिरा
2. 'द केरल स्टोरी' फिल्म की असली कहानी:हजारों हिंदू लड़कियों को मुसलमान बनाकर सीरिया भेजने की बात कहां से आई
3. युद्ध हुआ तो भारतीय सैटेलाइट्स को तबाह कर देगा चीन:अमेरिका के जासूसी दस्तावेज में खुलासा; भारत कितना तैयार?
4. CM से PM नहीं बनना चाहते थे देवगौड़ा:ज्योति बसु के पैर तक पड़े, बोले- करियर खत्म हो जाएगा; काम नहीं आया बहाना
